এই সময়: দুপুর ১২টা নাগাদ 'বন্ধুর সঙ্গে একটু বেরোচ্ছি' বলে স্কুটি নিয়ে ঘর থেকে বেরিয়েছিল ছেলেটা। বাবা ভেবেছিলেন, ফিরে আসবে হয়তো কিছুক্ষণের মধ্যেই। মঙ্গলবার সন্ধ্যায় সে ছেলের খোঁজ যখন মিলল, তখন সে সিএমআরআই হাসপাতালে। গুরুতর আহত অবস্থায় চিকিৎসা চলছে। বেহালা বকুলতলার বাসিন্দা বছর ছাব্বিশের পাপাই রায় এখন ভেন্টিলেশনে জীবন-মৃত্যুর সঙ্গে পাঞ্জা লড়ছেন। যে বন্ধুর সঙ্গে স্কুটারে চেপে বেরিয়েছিলেন, সেই সৌমেন বাগের মৃত্যু হয়েছে মঙ্গলবারই। পাপাইয়ের মা ঝর্না রায় বলেন, 'ও অফিস থেকে ছুটি নিয়েছিল মঙ্গলবার। বলেছিল দুপুরে আর রাতে খাবে না। যখন বাড়ি থেকে বের হয়, তখন আমি বাড়ি ছিলাম না। কী থেকে যে কি হয়ে গেল, কিছুই বুঝতে পারছি না।'